6. โครงการในอนาคต

ตามที่คณะอนุกรรมการการพยากรณ์ความต้องการไฟฟ้าได้จัดทำการพยากรณ์ความต้องการไฟฟ้าให้สอดคล้องกับสถานการณ์และอัตราการเจริญเติบโตทางเศรษฐกิจของประเทศซึ่งได้รับผลกระทบจากการถดถอยทางเศรษฐกิจของประเทศสหรัฐอเมริกาซึ่งมีผลกระทบไปทั่วโลกและสถานการณ์ความไม่แน่นอนทางการเมืองภายในประเทศ
ซึ่งส่งผลกระทบต่อความต้องการพลังงานไฟฟ้าในอนาคตทำให้ต้องปรับแผนพัฒนากำลังการผลิตไฟฟ้า
ให้สอดคล้องกับปัจจัยดังกล่าวโดยได้นำค่าพยากรณ์ที่ปรับปรุงใหม่มาจัดทำแผน PDP 2008
ซึ่งตามแผนได้พิจารณากำลังการผลิตใหม่ระหว่างปี 2552-2564
โดยนำนโยบายการรับซื้อไฟฟ้าจากประเทศเพื่อนบ้าน การรับซื้อไฟฟ้าจากผู้ผลิตไฟฟ้าในประเทศ
เช่น ผู้ผลิตไฟฟ้า IPP ผู้ผลิตไฟฟ้าSPP และผู้ผลิตไฟฟ้ารายเล็กมาก (Very Small Power
Producer: VSPP)
โดยมีการกระจายการใช้เชื้อเพลิงในการผลิตไฟฟ้ามาประกอบการพิจารณาจัดทำแผน

จากนโยบายดังกล่าวข้างต้นของรัฐบาล และปัจจัยทางเศรษฐกิจ บริษัทฯ
ซึ่งเป็นบริษัทผู้ผลิตไฟฟ้าเอกชนรายใหญ่ของประเทศไทย
ได้กำหนดนโยบายและแนวทางในการพัฒนาธุรกิจเพื่อแสวงหาโอกาสการลงทุนเพื่อเพิ่มกำลังการผลิตไฟฟ้าทั้งในและต่างประเทศโดยมีแผนการลงทุนในโรงไฟฟ้าประเภทต่างๆ
ได้แก่ โรงไฟฟ้าพลังความร้อน โรงไฟฟ้าพลังความร้อนร่วม โรงไฟฟ้าพลังน้ำ
และโรงไฟฟ้าพลังงานทดแทน เป็นต้น

ดังนั้น เพื่อเป็นการเพิ่มผลตอบแทนแก่ผู้ถือหุ้น และคงความเป็นบริษัทผู้ผลิตไฟฟ้าชั้นนำในภูมิภาค
โดยใช้เทคโนโลยีการผลิตที่ทันสมัย ปลอดภัย ใส่ใจสิ่งแวดล้อม บริษัทฯ
จึงได้กำหนดแนวทางการพัฒนาโครงการในอนาคต ดังนี้

1.  โครงการโรงไฟฟ้าในประเทศ

บริษัทฯ ได้เตรียมความพร้อมสำหรับการยื่นประมูลโรงไฟฟ้า IPP ในรอบถัดไป
โดยวางกลยุทธ์ในการยื่นข้อเสนอขายพลังงานไฟฟ้าในนามบริษัทในเครือ
และการร่วมทุนกับผู้ลงทุนรายอื่นในโครงการที่มีศักยภาพ
ซึ่งมีแผนการเลือกใช้ชนิดของเชื้อเพลิงทั้งก๊าซธรรมชาติ และถ่านหิน
โดยพิจารณาความเหมาะสมและเงื่อนไขของโครงการแต่ละแห่งที่จะต้องคำนึงถึงผลกระทบต่อสิ่งแวดล้อมและการมีส่วนร่วมและการยอมรับของชุมชนในพื้นที่เป็นสำคัญ
บริษัทฯ ได้เตรียมการพัฒนาโครงการโรงไฟฟ้า IPP ในอนาคต ดังนี้

1.  โครงการโรงไฟฟ้าพลังความร้อนร่วมราชบุรีส่วนขยาย ชุดที่ 4

โครงการนี้เป็นโครงการที่มีความพร้อมในการเข้าแข่งขันมากที่สุดเพราะมีพื้นที่สำหรับสร้างโรงไฟฟ้าพร้อมอาคารประกอบและระบบสาธารณูปโภคสำหรับโรงไฟฟ้าแล้ว

1.2) โครงการโรงไฟฟ้าพลังความร้อนร่วมจังหวัดปทุมธานี

บริษัทฯ ได้ทำการคัดเลือกและจัดหาพื้นที่ศักยภาพที่มีความเหมาะสมในพื้นที่จังหวัดปทุมธานี
สำหรับการพัฒนาโรงไฟฟ้าพลังความร้อนร่วมที่ใช้ก๊าซธรรมชาติเป็นเชื้อเพลิง
ทั้งนี้จากกลยุทธ์การครอบครองพื้นที่ที่มีศักยภาพ และการยอมรับที่ดีจากชุมชนในพื้นที่ บริษัทฯ
จึงได้ดำเนินการจัดซื้อที่ดินเตรียมไว้เพื่อพัฒนาโครงการในการประมูลโรงไฟฟ้า IPP ครั้งต่อไป
ปัจจุบันได้จัดทำรายงานการศึกษาและวิเคราะห์ผลกระทบต่อสิ่งแวดล้อม
และนำเสนอรายงานดังกล่าวต่อสำนักงานนโยบายและแผนทรัพยากรธรรมชาติและสิ่งแวดล้อม
(สผ.) เมื่อเดือนกันยายน 2551 ขณะนี้อยู่ระหว่างการพิจารณาให้ความเห็นชอบจาก สผ.

1.3) โครงการโรงไฟฟ้าพลังความร้อนร่วมแห่งใหม่

บริษัทฯ
ได้กำหนดแผนงานการศึกษาความเป็นไปได้เพิ่มเติมสำหรับพื้นที่ที่ได้สำรวจเก็บข้อมูลและจัดอันดับศักยภาพไว้แล้ว
เพื่อเป็นการเตรียมความพร้อมในการพัฒนาโครงการโรงไฟฟ้าความร้อนแห่งใหม่
สำหรับการประมูลขายพลังงานไฟฟ้ารอบต่อไป โดยพิจารณาปัจจัยหลักที่สำคัญในการพัฒนาโครงการ
เช่น ทำเลที่ตั้ง แหล่งน้ำ ระบบสายส่งไฟฟ้า และแหล่งของเชื้อเพลิง
รวมทั้งให้ความสำคัญในเรื่องผลกระทบต่อสิ่งแวดล้อมและการมีส่วนร่วมและการยอมรับของชุมชนบริเวณรอบโครงการ

2. โครงการโรงไฟฟ้าในต่างประเทศ

ในจากการที่ความต้องการไฟฟ้าในประเทศมีแนวโน้มที่จะไม่เพิ่มขึ้นมากนัก
เพราะได้รับผลกระทบจากการถดถอยทางเศรษฐกิจในประเทศตามที่กล่าวมาแล้วบริษัทฯ
จึงมีแผนที่จะขยายการลงทุนไปยังประเทศที่ยังคงมีความต้องการไฟฟ้าเพิ่มขึ้นอย่างต่อเนื่องเช่น
ประเทศเวียดนาม ประเทศกัมพูชา และอินโดนีเซีย เป็นต้น
การวางแผนลงทุนในต่างประเทศสอดคล้องกับการที่บริษัทฯ
ได้เริ่มศึกษาถึงโอกาสในการพัฒนาโครงการในต่างประเทศในปีที่ผ่านมา ดังนั้น
เพื่อแสวงหาโอกาสในการขยายธุรกิจให้บรรลุแผนธุรกิจของบริษัทฯ บริษัทฯ
จะทำการเจรจากับกลุ่มธุรกิจที่ลงทุนในประเทศเป้าหมายและเจรจากับหน่วยงานที่เกี่ยวข้องกับการลงทุนในประเทศนั้นด้วย
ขณะเดียวกันบริษัทฯ จะทำการศึกษาและสำรวจหาเชื้อเพลิง เช่น
แหล่งถ่านหินในประเทศอินโดนีเซียสำหรับเป็นหลักประกันด้านเชื้อเพลิงให้กับโรงไฟฟ้าของบริษัทฯ
ทั้งในประเทศและต่างประเทศ

3. โครงการโรงไฟฟ้าใน สปป.ลาว

บริษัทฯ ได้ร่วมลงทุนโครงการโรงไฟฟ้าใน สปป.ลาว หลายโครงการ
ซึ่งเป็นโครงการที่วางแผนเพื่อจัดส่งพลังงานไฟฟ้าขายเข้ามาในประเทศไทย
โดยมีสัญญาซื้อขายไฟฟ้าระยะยาวกับ กฟผ. บริษัทฯ
ได้ดำเนินการวางแผนเพื่อพัฒนาโครงการโรงไฟฟ้าใน สปป.ลาว หลายโครงการ ดังนี้

3.1 โครงการโรงไฟฟ้าพลังความร้อนหงสา

บริษัทฯ ได้ลงนามข้อตกลงร่วมพัฒนาโครงการ Joint Development Agreement กับบริษัท
บ้านปูเพาเวอร์ จำกัด เมื่อวันที่ 11 ธันวาคม 2550 เพื่อเข้าร่วมลงทุนพัฒนาโครงการโรงไฟฟ้า
ที่ใช้ถ่านหินประเภทลิกไนต์ที่ขุดจากเหมืองลิกไนต์บริเวณโดยรอบโรงไฟฟ้าเป็นเชื้อเพลิง
โครงการตั้งอยู่ที่เมืองหงสา แขวงไชยะบุรี ใน สปป.ลาว
ห่างจากชายแดนไทยบริเวณจังหวัดน่านประมาณ 35 กิโลเมตร มีขนาดกำลังการผลิตรวม 1,653
เมกะวัตต์ รวมทั้งบริษัทฯ ได้ลงนามในบันทึกความเข้าใจ โครงสร้างค่าไฟฟ้า (MOU Tariff) กับ
กฟผ. เมื่อวันที่ 27 ธันวาคม 2550 แต่ในปี 2551
โครงการได้รับผลกระทบจากการเพิ่มขึ้นอย่างมากของราคาน้ำมันเชื้อเพลิงซึ่งทำให้ต้นทุนค่าก่อสร้างเพิ่มสูงขึ้นบริษัทฯ
จึงขอเจรจาเพื่อปรับราคาค่าไฟฟ้าใหม่ให้สอดคล้องกับต้นทุนโครงการที่เพิ่มขึ้น
ต่อมาเกิดเหตุการณ์วิกฤติเศรษฐกิจในประเทศสหรัฐอเมริกาและมีผลกระทบไปทั่วโลก
ทำให้ความต้องการพลังงานไฟฟ้าของประเทศไทยเติบโตในอัตราที่ลดลง
ซึ่งมีผลทำให้การรับซื้อพลังงานไฟฟ้าจากโครงการนี้ต้องเลื่อนออกไปจากการทบทวนแผน PDP

2.  โครงการโรงไฟฟ้าพลังน้ำ-น้ำงึม 3

บริษัทฯ ร่วมกับ Marubeni Corporation และบริษัท จี เอ็ม เอส ลาว จำกัด เจรจากับ กฟผ.
ในรายละเอียดและเงื่อนไขการรับซื้อไฟฟ้าจากโครงการโรงไฟฟ้าพลังน้ำ-น้ำงึม 3 แล้วเสร็จ
ซึ่งสามารถบรรลุตามข้อตกลงที่กำหนดไว้ใน MOU ในเรื่องโครงสร้างค่าไฟฟ้า
โดยมีการลงนามรับรองสัญญาซื้อขายไฟฟ้าระยะยาวแล้ว เมื่อวันที่ 11 ตุลาคม 2550
แต่เนื่องจากโครงการโรงไฟฟ้าพลังน้ำ-น้ำงึม 3
ได้รับผลกระทบจากการเพิ่มขึ้นของราคาน้ำมันเชื้อเพลิงซึ่งทำให้ต้นทุนค่าก่อสร้างเพิ่มสูงขึ้น
โครงการโรงไฟฟ้าพลังน้ำ-น้ำงึม 3
จึงขอเจรจาเพื่อปรับราคาค่าไฟฟ้าใหม่ให้สอดคล้องกับต้นทุนของโครงการโรงไฟฟ้าพลังน้ำ-น้ำงึม 3
ที่เพิ่มขึ้น
ต่อมาเกิดเหตุการณ์วิกฤติเศรษฐกิจทำให้ความต้องการพลังงานไฟฟ้าของประเทศไทยเติบโตในอัตราที่ลดลง
ซึ่งมีผลให้การรับซื้อไฟฟ้าจากโครงการต้องเลื่อนออกไปเช่นเดียวกับโครงการโรงไฟฟ้าพลังความร้อนหงสา

3.  โครงการโรงไฟฟ้าพลังน้ำเซเปียน – เซน้ำน้อย

บริษัทฯ ได้ลงนาม Joint Development Agreement กับบริษัท SK Engineering &
Construction และบริษัท Korean Western Power จากประเทศสาธารณรัฐเกาหลีใต้
เมื่อวันที่ 6 สิงหาคม 2550 เพื่อเข้าร่วมลงทุนพัฒนาโครงการโรงไฟฟ้าพลังน้ำเซเปียน –
เซน้ำน้อย ซึ่งตั้งอยู่ในแขวงอัตตะปือและแขวงจำปาสัก บริเวณภาคใต้ของ สปป.ลาว
โดยมีขนาดกำลังการผลิตรวมประมาณ 390 เมกะวัตต์ โครงการโรงไฟฟ้าพลังน้ำเซเปียน –
เซน้ำน้อย มีการศึกษาความเหมาะสมด้านเทคนิคที่มีการเจาะสำรวจตรวจสอบสภาพทางธรณีวิทยา
ด้านสิ่งแวดล้อม ที่จะมีผลกระทบต่อพื้นที่บริเวณโครงการ และด้านความคุ้มค่าในการลงทุน
ผู้พัฒนาโครงการโรงไฟฟ้าพลังน้ำเซเปียน – เซน้ำน้อย นำเสนอผลการศึกษาต่อรัฐบาล สปป.ลาว
และได้รับอนุมัติเห็นชอบผลการศึกษาความเหมาะสมโครงการ
รวมทั้งผลการประเมินผลกระทบสิ่งแวดล้อมและสังคมจากรัฐบาล สปป.ลาว เมื่อวันที่ 4 มกราคม
2551 บริษัทฯ และกลุ่มผู้พัฒนาโครงการโรงไฟฟ้าพลังน้ำเซเปียน –
เซน้ำน้อยได้นำเสนอโครงการต่อกระทรวงพลังงานและ กฟผ.
เพื่อพิจารณารับซื้อพลังงานไฟฟ้าจากโครงการพร้อมเสนอราคาค่าไฟฟ้าในเบื้องต้นให้พิจารณา
ปัจจุบันอยู่ระหว่างรอผลการพิจารณาจากกระทรวงพลังงานและ กฟผ.
เพื่อกำหนดอัตราค่าไฟฟ้าที่เหมาะสม ขณะเดียวกันเมื่อวันที่ 14 พฤศจิกายน 2551
กลุ่มผู้พัฒนาโครงการได้ลงนามในสัญญาพัฒนาโครงการ (Project Development Agreement)
กับรัฐบาล สปป.ลาว

สำหรับการดำเนินงานต่อไป บริษัทฯ และกลุ่มผู้พัฒนาโครงการจะดำเนินการเจรจาสัญญาสัมปทาน
(Concession Agreement) กับรัฐบาล สปป.ลาว ดำเนินการเจรจาสัญญาซื้อขายไฟฟ้าระยะกับ
กฟผ. และการไฟฟ้าลาว ดำเนินการจัดทำสัญญาระหว่างผู้ถือหุ้น (Shareholder Agreement)
และดำเนินการเจรจาจัดหาเงินกู้ เป็นต้น

4.  โครงการโรงไฟฟ้าพลังน้ำ-น้ำบาก 1 และ 2

บริษัทฯ เข้าร่วมลงทุนพัฒนาโครงการโรงไฟฟ้าพลังน้ำ-น้ำบาก 1 และ 2 ผ่านบริษัท เซาท์อีสท์
เอเชีย เอนเนอร์จี จำกัด ซึ่งเป็นผู้ได้รับสิทธิในการพัฒนาโครงการโรงไฟฟ้าพลังน้ำ-น้ำบาก 1
และ 2 จากรัฐบาล สปป.ลาว โดยบริษัทฯ มีสัดส่วนการถือหุ้นร้อยละ 33.33
ผลการศึกษาความเหมาะสมของโครงการ พบว่ามีหลายทางเลือกในการพัฒนาโครงการ
ซึ่งขณะนี้อยู่ระหว่างการพิจารณาคัดเลือกทางเลือกที่ให้ผลตอบแทนดี มีผลกระทบต่อสิ่งแวดล้อมไม่มาก
คาดว่าโครงการจะมีกำลังการผลิตรวมประมาณ 140 เมกะวัตต์

5.  โครงการโรงไฟฟ้าพลังน้ำอื่นๆ ใน สปป.ลาว

บริษัทฯ ทำการศึกษาศักยภาพของโครงการต่างๆ ใน สปป.ลาว
เพื่อคัดเลือกโครงการที่เหมาะสมต่อการลงทุน ทั้งโครงการใหม่ที่จะขอรับสิทธิในการพัฒนาโครงการ
และเจรจาเข้าร่วมทุนพัฒนาโครงการที่มีผู้ได้รับสิทธิจากรัฐบาล สปป.ลาว แล้ว
โดยเน้นให้ความสำคัญเลือกลงทุนในโครงการที่จะขายพลังงานไฟฟ้าให้กับประเทศไทยเป็นลำดับแรก

3.  โครงการโรงไฟฟ้าพลังงานทดแทน

บริษัทฯ เล็งเห็นถึงศักยภาพของพลังงานทดแทนซึ่งนับวันจะมีความสำคัญมากขึ้น
เนื่องจากสภาวะโลกร้อนเนื่องจากมีการใช้เชื้อเพลิงประเภทฟอสซิล (fossil)
เพิ่มมากขึ้นซึ่งเป็นปัญหาระดับชาติที่จะต้องร่วมมือกันแก้ไข
รัฐบาลจึงมีนโยบายที่จะสนับสนุนให้มีการลงทุนในโครงการพลังงานทดแทนโดยจะให้การอุดหนุนผู้ลงทุนในโครงการพลังงานทดแทนที่ยังไม่มีความคุ้มค่าทางเศรษฐศาสตร์
ในรูปแบบของการให้ส่วนเพิ่ม (Adder) พลังงานไฟฟ้าที่รับซื้อ
ซึ่งมีค่าส่วนเพิ่มแตกต่างกันในแต่ละประเภทของพลังงานทดแทน บริษัทฯ
ได้เข้าร่วมลงทุนในโครงการโรงไฟฟ้าพลังงานลม อำเภอเขาค้อ จังหวัดเพชรบูรณ์
ขนาดกำลังการผลิต 60 เมกะวัตต์ ในสัดส่วนร้อยละ 26
โดยโครงการประกอบด้วยกังหันลมขนาดกำลังการผลิตต้นละประมาณ 2 เมกะวัตต์ จำนวน 30 ต้น
และได้รับการสนับสนุนค่า Adder เป็นจำนวน 3.50 บาทต่อหน่วย เป็นเวลา 10 ปี
การลงทุนโครงการโรงไฟฟ้าพลังงานลมดังกล่าว เป็นไปตามเป้าหมายตามแผนธุรกิจของบริษัทฯ
และสอดคล้องกับนโยบายภาครัฐในการส่งเสริมพลังงานทดแทน

ในขณะเดียวกันบริษัทฯ จะติดตามความก้าวหน้าด้านเทคโนโลยีพลังงานทดแทน
โดยพิจารณาจากเทคโนโลยีที่เหมาะสมกับสภาพของประเทศไทย
อีกทั้งมีแผนดำเนินการแสวงหาผู้ร่วมทุนรายอื่นที่มีความชำนาญ
หรือมีเทคโนโลยีด้านพลังงานทดแทนอื่นๆ เพื่อการพัฒนาโครงการต่อไปในอนาคต

ผลตอบแทนที่จะได้รับจากการลงทุน

ขึ้นอยู่กับแต่ละโครงการ ซึ่งมีความแตกต่างกัน อย่างไรก็ตาม การตัดสินใจลงทุนในแต่ละโครงการ
จะต้องมีการจัดทำการศึกษาและวิเคราะห์ความเป็นไปได้ในการลงทุนหรือร่วมทุนอย่างละเอียด
โดยมีการพิจารณาถึงเงินลงทุนและผลตอบแทนที่จะได้รับ
เพื่อใช้ในการตัดสินใจลงทุนเฉพาะโครงการที่บริษัทฯ
มีความมั่นใจว่าเป็นการลงทุนที่คุ้มค่าและเพิ่มมูลค่าให้กับผู้ถือหุ้น

ปัจจัยที่อาจทำให้โครงการไม่สามารถดำเนินไปตามแผนได้

(กรุณาอ่านรายละเอียดเกี่ยวกับความเสี่ยงด้านการลงทุน)
การดำเนินงานในระยะการพัฒนาโครงการ
ทำให้มีความเสี่ยงที่อาจจะทำให้การก่อสร้างไม่แล้วเสร็จตามระยะเวลาที่กำหนด
ในกรณีที่เกิดความล่าช้าในการก่อสร้าง อาจส่งผลให้บริษัทฯ
มีค่าใช้จ่ายและต้นทุนในการก่อสร้างเพิ่มขึ้นกว่าที่ประมาณการ และบริษัทฯ
อาจได้รับผลตอบแทนจากการลงทุนลดลง